**פרשת קרח**

**העמק דבר במדבר פרק טז**

(א) ויקח קרח וגו' ודתן ואבירם וגו'. ...ואמר הכתוב דמי שציער את נפשו להשיג מעלה שאינו בר יכולת להשיגה, מיקרי חוטא על נפשו, והכי נמי המה בקשו להשיג מעלת אהבת ה' על ידי עבודה, אף על גב שידעו שלא ינקו ובודאי יקוים דבר משה, וזה מיקרי החטאים האלה בנפשותם, שביקשו לאבד את נפשותם רק להשיג מעלת האהבה וחסידות באופן שאינו לפי הרצון ממנו ית"ש. ומשום הכי סמך ענין הלז לפרשת ציצית, שהוזהרו חסידי עליון בחוט של תכלת, שבכל חסידותם לא יסורו ממצות ה' כמו שביארנו באזהרה ולא תתורו וגו', והר"ן איש סירבו על זה והגיע להם מה שהגיע.

... לא כן דתן ואבירם המה היו רחוקים מתאוה עליונה זו, כי אם שהיו בטבע בעלי מחלוקת ושונאי משה עוד במצרים, כדאיתא בנדרים דף ס"ד א', ומכש"כ עתה כאשר נגזר עליהם למות במדבר ולא ליכנס לארץ זבת חלב ודבש, משום הכי נענשו בבליעה בארץ כרוח הבהמה, וישראל שמחו על מותם כמו שיבואר שם.

אמנם קרח באמת היה אדם גדול וראוי לתאות הר"ן איש, וכה היה נראה לפני בני אדם שזהו מבקש גם הוא, אבל באמת תוכו לא כן היה וקנאת השררה אכלתהו, על כן עשה מעשה הר"ן איש ונענש כדתן ואבירם, והיינו שתמה המדרש אבל קרח שפיקח היה לא נכנס לשטות לבקש חסידות באופן שאין כן רצון הקדוש ברוך הוא, וע"כ כסבור להשיג תאות הכבוד, והיה נכון לבו בטוח שיצא לחיים, אם כן מה ראה לבטוח לחלוק על משה. וכל דברים אלו מבואר במקרא בפרשת פינחס, הוא דתן ואבירם קריאי העדה אשר הצו על משה ועל אהרן בעדת קרח בהצתם על ה', מבואר שהר"ן איש הצו על ה', והמה הצו על משה ועל אהרן, ויבואר עוד שמה, זהו כלל הענין.

והנה ידוע אשר יראי ה' ועמוסים בפרישות אינם יכולים להצית מחלוקת, שנדרש לזה לגבב דברי נרגן ולשון הרע וכדומה, וגם כי באמת בלבבם האמינו במשה ותורתו, רק שהיה קשה לקבל זה הדין, ואם כן לא מצאו ידים לעשות מחלוקת, וכן דתן ואבירם שהיו ידועים לבעלי ריב ומדון ושונאי משה ומוכשרים לכך, אבל לא היה בכחם להמשיך הקהל אחריהם, ומי פתי יסיר דעתו אחר אנשים שהולכים אחר לבבם, אבל קרח שהיה גדול הדור הוא היה בכחו להמשיך אחריו רבים וכן שלמים, ובאשר גם הוא לאו אורחיה לדבר עם בני אדם ולפתות ברוב דברים, על כן לקח אליו את דתן ואבירם ומסר להם דברים כפי דעתו הרחבה, והמה הלכו בשליחות קרח ולקחו לבב ר"ן איש להמשך אחר קרח, נמצא כל הענין נקרא על שם קרח והוא העיקר, ודתן ואבירם האמצעים אשר על ידם הרחיב הפרצה, משום הכי כתיב ויקח קרח והם אחריו, ואחריהם נמשכו ר"ן איש חסידי הדור, ועליהם נאמר (משלי כ"א) אדם תועה מדרך השכל בקהל רפאים ינוח, פירוש רפאים הוא כמו פראים, אלא פראים הוא בלי עול דרך ארץ ורפאים הוא בלי עול מלכות שמים ויראת ה', ואמר הכתוב כי מי שהוא ירא אלקים באמת אלא שתועה מדרך השכל, הרי סופו לנוח בקהל רפאים, ולהיות אפיקורוס ולבזות חכמים כמו אפיקורוס ממש, וע' דברים ב' י"א, וכן היה בר"ן איש הללו, שתעו מדרך השכל, ונמשכו אחרי פרעות דתן ואבירם ובזו את משה ואהרן:

(ט) ולעמוד לפני העדה לשרתם. בכל דבר שבין אדם לשמים בתפלה וכדומה כמש"כ בספר דברים י' ח', וכל זה גורם אהבת ה', ובכל זאת ובקשתם גם כהנה. ואם כן אות הוא שלא משום שאתם מבקשים חסידות ואהבת ה' אתם נכנסים לתגר הלז, אלא משום כבוד הכהונה, וכי עון קל הוא בעיניכם לבקש להשתמש בתגא של עבודה לכבוד עצמו, וזה עצמו כדאי למנוע מכם תאוה זו, דבאמת מעלת הכהונה אינה ראויה כי אם למי שזוכה לעשות מעשיו אך לשם שמים ולא לכבוד עצמו, וע' מש"כ בספר שמות כ"ח ל"ה, שבא לזה התכלית המעיל של תכלת:

**(יג) להמיתנו במדבר. אי אפשר להבין הדברים כמשמעו, דהאיך משה ממיתם ח"ו, אלא על כרחך כונתם שחושדים אותו שהוא מבקש מה' שיגזור כן, באשר ידע שלא יבא לארץ ישראל ושוב לא ישתרר עליהם, דזה היה ידוע דיהושע מכניס ישראל לארץ כמש"כ ריש פרשת שלח, משום הכי ביקש מה' שיעכבם במדבר ארבעים שנה ובזה האופן, כדי שיהא הוא מתנשא לראשם:**

*גם השתרר. לא השתררות לבד ביקש בזה, אלא עוד דבר גדול אשר ההשתררות טפלה לאותו דבר, ורמזו לו בזה שגם חייו לא היה בטוח, שהרי הנבואה היה ידוע דמשה מת במדבר, על כן ביקש כל זאת כדי שיחיה וגם ישתרר, וכל זה הטילו קוצים לעיני משה:*

(יד) אף לא וגו' ותתן לנו וגו'. עוד לא הביא אותנו, והנה מתפאר עלינו כי נותן לנו וגו':

תנקר. שלא נראה את הרעות שאתה עושה לנו:

(טו) ויחר למשה. **נצטער הרבה** ואינו מלשון כעס, מדלא כתיב ויחר אף משה, וכמש"כ בספר בראשית ל"א ל"ה ל"ו. והא שהרגיש משה רבינו כל כך, יותר משהיה בדבור אהרן ומרים, שלא הרגיש משה מאומה כמש"כ שם, היינו משום דשם לא היה נוגע הדבור להנהגת העם, כי אם לכבודו של משה, שלא נהגו בו כבוד כל כך, וזה לא נגע בלבו כלל, **מה שאין כן כאן שהראו להמון עם דמשה מבקש רעתם ח"ו, ובזה יגיע רעה רבה לכלל ההנהגה:**

(טז) היו לפני ה'. במועד קטן דף ט"ז פירשו חז"ל לפני בית דין, ולמדו מכאן דמזמינין לדין, והוא פלא איזה דין תורה היה כאן... אבל עתה התבונן מדברי דתן ואבירם שהוא נחשד דהקב"ה עושה על פי בקשת משה, וגם זה עון פלילי, וכדאיתא במסכת שבת דף קמ"ט ב' כל מי שחבירו נענש על ידו אין מכניסין אותו במחיצתו של הקדוש ברוך הוא שנאמר לא יגורך רע, מכל שכן לבקש רע על דורו ח"ו, ולפי זה החשד מה יועיל זה האות, שלא יאמרו גם בזה ככה, משום הכי אמר היו לפני ה', היינו דין תורה, והענין דכל דיני תורה הקבועים לדורות המה עיקר טבע הבריאה כמו חקות שמים וארץ...והלא לא כפרו קרח ודתן ואבירם בתורת משה הבא לדורות עולם שהם חקות שמים וארץ, אלא חשבו שכל גדולי ישראל ראוים לגשת אל הקודש, על כן היה בזה דין תורה שאם אינם ראוים יהיה ניגף ומת מיד, ולא מהקטרת כלל יגיע העונש, שזהו עונש לשעה ולא טבע שמיקרי דין תורה, משום הכי ניתן לחשוד, אלא הזמינו עצמכם לדין, היינו לעונש הנגשים אל הקודש שלא כראוי:

(יז) ונתתם עליהם קטרת. ולא הזכיר אש וכמו שביארנו, ומכל מקום שייך לשון והקרבתם...

**(יח) ויתנו עליהם אש. כאשר הר"ן איש מאז היתה תשוקתם להקטיר לפני ה' גם שלא ברצון ה', אלא שלא יכלו לבא לאהל מועד שהלוים היו לגדר, ועתה כי נפרץ הגדר והגיעו לידי מעשה זה של המחתות, שוב לא שמעו למשה אלא עשו כמו שאמר משה תחלה, ומשום הכי לא כתיב ויעשו כן, אלא ויתנו עליהם אש. וכתיב עליהם, ולא בהן היינו מלאות גחלי אש כעבודת יום הכיפורים, אחר שנתכונו להקטיר באופן היותר טוב ולא כדבר משה:**

**ומשה ואהרן. ולא כמו שאמר משה שיעמוד אהרן עם חמשים ומאתים איש, אלא עמד עם משה, והיינו משום שלא שמעו הר"ן איש לפקודת משה, ואהרן לא הורשה לעמוד עם אש שלא בזמנו, על כן סר מחברתם ועמד עם משה בפני עצמו לראות מה יעשה ה':**

(יט) ויקהל עליהם קרח. עוד מבערב הקהיל עדה שיהיו מוכנים לבא בבוקר אל אהל מועד, לראות שיקובל הקטרת שלו לרצון, כאשר בטוח היה כפירוש רש"י בשם המדרש שראה כ"ד משמרות (וטעות הדפוס הוא ברבה וצ"ל י"ד משמרות שיצאו מהימן מבני קרח) מבניו:

את כל העדה. לא כל עדת ישראל נקבצו ובאו לכך, שהרי בסמוך כתיב דבר אל העדה לאמר העלו מסביב וגו', הרי היה עדה אחרת סביב משכן קרח דתן ואבירם רחוק מאהל מועד. אלא הכי פירושו אותו העדה שנקהלו לפתח אהל מועד לא היתה ביאתם לכבודו של משה ואהרן ולראות במפלתן של המלינים עליהם, אלא להיפך שהיה כל הקהל באים מחמת שהקהיל קרח לראות בקלקלתן של משה ואהרן חלילה, אבל מי שלא נפתה לקרח לא הלך כלל לפתח אהל מועד, ואדרבה כמה נקבצו לדתן ואבירם להתרעם עליהם, **וברוך חכם הרזים שאין דעתן של בני אדם שוה:**

(כד) למשכן קרח דתן ואבירם. אבל הר"ן איש נצולו מגזירה זו דבליעה, משום שהם כיונו לשם שמים, וגם בעיקר מחלוקת היו נפתים כמש"כ לעיל, וכל חטאם היה בהקריבם לפני ה', ועל כן לא נענשו בני ביתם כמו קרח דתן ואבירם:

**(לא) ותבקע האדמה אשר תחתיהם. לא נפלו תיכף ומיד כמו ברעידת הארץ, דאי היה כן לא היה עוד רעש ופחד על מי שלא נפל כרגע, אלא מתחלה נבקע ונעשה פה, ואחר כך**

**(לב) ותפתח וגו'. אותו הפה החל לבלוע בכח המשיכה אחד אחד מי שהיה ראוי להבלע:**

ואת בתיהם. אין הכונה בתים ממש, שהרי לא היה להם בתים כי אם אהלים, אלא הפירוש משפחתם וזרעם כמו בית יעקב וכמש"כ בספר שמות י"ב כ"ג כ"ז, ומשום הכי פירש הכתוב ואת כל האדם אשר לקרח. דלא כמו דתן ואבירם שנבלע כל זרעם ולא נשתייר מביתו מאומה, מה שאין כן קרח שבניו לא מתו, אלא כל האדם היינו עבדיו והנגררים אחריו באהלו, וקרח עצמו לפי המדרש נבלע גם הוא עמם, ולפי הפשט יבואר עוד להלן כ"ו י':

(לג) חיים שאלה. עמוק לפי תהום, ואף על גב שלא נראה לאדם מה שנעשה עמם בבטן הארץ, אבל הכתוב מגיד שכך היה:

ויאבדו מתוך הקהל. לא כמו קבורים שניכר כמו אדמה חפורה בזה המקום, אבל כאן כשנסתם הפה היו אבודים ולא ניכר מקומם איה. ואף על גב דבב"ב ריש פרק הספינה איתא שהיה מקום הבליעה ניכר, ועי' מש"כ להלן כ"ו י', מכל מקום לא ניכר אנה הלכו ונשטפו בתהום האדמה:

(לה) מאת ה'. ולא מאש הקטרת, אלא מאת ה' היינו מקודש הקדשים, והיה בזה מיתה במגפה כמו הדין להזר הקרב, וע' להלן י"ז י"ד, אמנם נתכבדו שהיה בזה כעין שריפת נדב ואביהוא דכתיב גם כן מאת ה'. ומשום הכי כתיב מקריבי הקטרת. ללמדנו שהעונש פגע בהם משום הקטרת, ולא בעון המחלוקת שהיה טפל בכונתם:

**העמק דבר במדבר פרק יז**

(ג) את מחתות. חזר להמחתות שהמה לא נתחללו מקדושתם, ואדרבה העלה המקום ית' אותם מקדושה קלה לחמורה כדאיתא במנחות דף צ"ט דמתחלה היו תשמישי המזבח ועתה נעשו גוף המזבח:

החטאים האלה בנפשותם. כבר נתבאר שר"ן איש הללו היו חסידי הדור, ומסרו נפשם על אהבת ה', ומשום הכי כתיב זה הלשון כמו בנזיר וכפר עליו מאשר חטא על הנפש, אלא דשם כתיב על הנפש דמשמעו על הנפש החיוני לצערו מבלי הועיל לפי כחו כמש"כ לעיל שם, וכאן כתיב בנפשותם, והוא נפש המעלה שנקראת נשמה, שחטאו במה שרצו להעלות אותה על ידי אבדון מזה העולם:

ויקדשו. עתה במה שהקריבום לפני ה' בקטרת נתקדשו, על כן הנני מעלה אותם עוד בקודש:

(ה) כקרח וכעדתו. ועדתו מיבעי, אלא אפילו מכוין למצוה אסור לעשות מחלוקת:

(ו) כל עדת. אף על גב שלא נקהלו כלם, מכל מקום התלוננו באהליהם:

ממחרת. שראו המזבח מצופה בנחשת של המחתות של ר"ן איש, והבינו כי היו חשובים לפני ה', על כן התלוננו לאמר אתם המתם את עם ה'. לא על קרח דתן ואבירם התרעמו, ואדרבה שמחו במיתתם כמש"כ בספר דברים י"א ו', אבל על הר"ן איש הצטערו, וחשדו את משה ואהרן שהמה יעצו מלבבם להיות נגשים בקטרת, ואלו לא הרשו אותם משה ואהרן לא עשו מאומה בפועל, עד שהיו קרח דתן ואבירם נבלעים והיו חוזרים המה בתשובה, אמנם באמת כל זה היה גם כן על פי רוח הקודש כמש"כ לעיל:

(יא) קח את המחתה וגו'. לא היה על פי הדבור אלא על פי ידיעה ממלאך המות שקטרת מועיל למגפה ר"ל, ואף על גב שנעשה בזה איסור להוציא לחוץ, וגם ה"ה קטרת זרה, **מכל מקום הרי פקוח נפש דוחה הכל, ויבואר עוד לפנינו:**

ושים קטרת והולך מהרה וגו'. פירש בתרגום יונתן ושוי קטרת בוסמין על אשתא, היינו אצל המזבח כדכתיב אחר כך והולך מהרה וגו', ולצורך הענין היה די אם יתן את הקטרת על האש בבואו לשם, וכמו שעשה אהרן באמת כמו שיבואר, **אבל משום שהיה באיסור אלא פקוח נפש דוחה**, וכל שאפשר להקל האיסור עדיף, משום הכי צוה משה שלא יתן בחוץ שיהיה איסור כרת, אלא יתן בפנים ולא יהא אלא איסור הוצאה וקטרת זרה. והתחכם עוד שלא יתן על האש בידים קטרת זרה, אלא יתן את הקטרת מצד הגחלים היינו בעת שימלא במחבת הגחלים לא ינענע המחבת להשוות הגחלים על כל המחבת, אלא יהי מלא מצד שֶׁמִלֵא, ובצד השני יהיה ריקן, וצוה שישים הקטרת בצד השני, ומשום הכי לא כתיב ושים עליה קטרת, וע"ע בסמוך, וממילא בריצה מעל המזבח יגיעו הקטרת אל האש ויהי נקטר בגרם בעלמא:

(יב) כאשר דבר משה. אין הפירוש כמו שדבר, שהרי לא עשה ככה, אלא הפירוש תיכף ומיד, וכמש"כ כיב"ז בס' בראשית י"ב ד', ובפרש"י להלן כ' כ"ז, ומחמת שהיה לאהרן לחוש שמא יסתכן כמו נדב ואביהוא, ועי' בפסיקתא בפרשה זו, משום הכי **כתיב דאהרן לא חש לעצמו בשביל אהבת ישראל וכפרתם**:

והנה החל הנגף בעם. לשון והנה מורה על חידוש ממה שחשב כמש"כ בספר בראשית ט"ו ד' ובכ"מ, והרי כבר הודיע משה שהחל הנגף, וגם כל המאמר מיותר. אלא משום שאהרן שינה מדבר משה, ולא נתן הקטרת עד שבא אל העם, **למדנו מזה דמשום שהיה דבר משה לא בדבר ה' אלא מדעת עצמו, ומטעם פקוח נפש שדוחה, ומשום הכי צוה שיהיה הקטרה בפנים ולא יהיה אלא איסור קטרת זרה, ואיסור הוצאה לחוץ שאין כל זה באזהרת כרת כמש"כ, אבל כל זה כשהוא ברור שכבר החל הנגף, מה שאין כן אם אין ידוע בברור, טוב לעשות איסור חמור כשיגיע לידי פקוח נפש מלעשות איסור קל בשעה שיכול להיות שאין כאן פקוח נפש, משום הכי כאשר נסתפק אהרן אם כבר החל הנגף, שהרי לא דבר בשם ה'**, ואולי ברחמי שמים נשמע תפלתם לגמרי, על כן לא הקטיר בפנים, אלא בבואו למקום הקהל וראה והנה החל הנגף בעם כמו ששמע, אז ויתן את הקטרת על האש(א):

**ויתן** את הקטרת. בכ"מ דכתיב נתינת קטרת כתיב בלשון **שימה**, כמו בנדב ואביהוא וישימו עליה קטרת, ולעיל ט"ז ז' ושימו עליהן קטרת, ושם י"ח וישימו עליהם קטרת, וכאן כתיב בדבר משה **ושים** קטרת, ובמעשה כתיב **ויתן**, וכן לעיל ט"ז י"ז ונתתם עליהם קטרת, וכן בפרשת אחרי ונתן את הקטרת על האש וגו', ולאו דבר ריק הוא. ונראה דמשמעות **שימה הוא נתינה בסדר יפה ושום לב**, כמו משמעות ושמו בדיו שביארנו שהוא תיקון על מתכונתם, וכן ביארנו בספר שמות מ', הרבה לשון וישם שמשמעו בשום לב וישוב הדעת, והנה בכל נתינת הקטרת על הכהן להיות נזהר ליתן מרחוק ולהתקרב לפניו כדי שלא יכוה ידו, וכדתנן בתמיד פרק ו' ומלמדים אותו הוי זהיר שלא תתחיל מפניך שלא תכוה, משום הכי כתיב בכל מקום שימה, אבל לעיל ט"ז י"ז שצווי משה **היה ליתן את הקטרת בלי אש** משום הכי כתיב ונתתם, וכאן בדבר משה ליתן את הקטרת תיכף ומיד בהסיר הגחלים מעל המזבח, וגם הזהיר ליתן מן הצד כמש"כ, **משום הכי כתיב ושים בזהירות, מה שאין כן אהרן לא נתן את הקטרת עד בואו לתוך הקהל**, והיו הגחלים עמומים מלמעלה ולא הוצרך להזהר, משום הכי כתיב ויתן, וכן ביום הכיפורים שמשהה בהילוך מן המזבח החיצון עד מקום הארון, משום הכי כתיב ונתן(א):